
ΥΠΟΥΡΓΕΙΟ ΕΣΩΤΕΡΙΚΩΝ

ΓΡΑΦΕΙΟ ΥΦΥΠΟΥΡΓΟΥ

ΟΜΙΛΙΑ ΥΦΥΠΟΥΡΓΟΥ ΕΣΩΤΕΡΙΚΩΝ κ. ΧΡΗΣΤΟΥ ΖΩΗ
ΣΤΟ ΕΤΗΣΙΟ ΤΑΚΤΙΚΟ ΣΥΝΕΔΡΙΟ ΤΗΣ Κ.Ε.Δ.Κ.Ε. 
(Θεσσαλονίκη, 27 Νοεμβρίου 2008)
Κυρίες και Κύριοι Δήμαρχοι, 
Θέλω να ευχαριστήσω τον Πρόεδρο της ΚΕΔΚΕ και Δήμαρχο Αθηναίων κ. Κακλαμάνη διότι μου έδωσε την ευκαιρία σε μια συγκυρία που η Τοπική Αυτοδιοίκηση αναζητά την επόμενη ημέρα να απευθυνθώ στο συνέδριό σας. 

Αξιοποιώ τη δυνατότητα αυτή για να εξηγήσω σε πολύ σύντομο χρόνο, πόσο κρίσιμη είναι για τη δημόσια διοίκηση η καλή λειτουργία της Τοπικής Αυτοδιοίκησης. 14 μήνες στο Υπουργείο Εσωτερικών, έχω, θέλω να πιστεύω, το δικαίωμα, διαπιστώνοντας τις δυνατότητές μας, να σας καλέσω να μιλήσουμε για τις αδυναμίες μας.

Θέλω στο σημείο αυτό να ξεκινήσω από κάποιες παραδοχές, βάση μιας καλής πίστης, συζήτησης και συνεργασίας.

1ον Η Τοπική Αυτοδιοίκηση εξυπηρετεί τον πολίτη στο 75% των συναλλαγών του με τη Διοίκηση. 

2ον Η Τοπική Αυτοδιοίκηση παρά τη σημαντική πρόοδο που έχει συντελεστεί στη χώρα μας, εξακολουθεί βασίμως να διεκδικεί αυτό που της αναλογεί και της αξίζει χωρίς εκπτώσεις, συνεπώς, χρειάζεται να διανύσει απόσταση εως ότου φτάσει στο ικανοποιητικό σημείο που όλοι θέλουμε να τη δούμε.  

3ον Στην Τοπική Αυτοδιοίκηση μπορεί κανείς να διακρίνει τα προτερήματα και τα ελαττώματα όλης της διοικητικής μηχανής. 

4ον Μπορεί να φτάσει ευκολότερα στον πολίτη κάθε παρέμβαση εάν η Τοπική Αυτοδιοίκηση αναλάβει ενεργό ρόλο και κάνει προσωπική της υπόθεση μια τέτοια αποστολή.

Σπεύδω να αποδεχθώ, χάριν της αναγκαίας συνεννόησης και συνεργασίας ότι ένα τμήμα της Τοπικής Αυτοδιοίκησης μπορεί να υποστηρίξει με λιγότερη ευκολία πολιτικές για τον πολίτη, λόγω αντικειμενικών συνθηκών και δυσκολιών (μικρό μέγεθος, ανεπαρκείς πόροι κλπ.).

Περιμένω με τη σειρά σας να αποδεχθείτε ότι πολλά μπορούν να γίνουν με την προσωπική σφραγίδα και το ενδιαφέρον ημών των αιρετών, που εκπροσωπείτε τις τοπικές κοινωνίες. Ακόμα και αν δεχθούμε ότι τα καθημερινά προβλήματα των Δημάρχων, που πρέπει να΄ναι παντού για τα πάντα, επί 24ώρου βάσεως, δεν αφήνουν χώρο και χρόνο για άλλα ζητήματα που σε πρώτη ανάγνωση ακούγονται θεωρητικού ενδιαφέροντος, μπορούμε να συμφωνήσουμε ότι δεν κρινόμαστε μόνο για την εκτέλεση έργων και υποδομών στο Δήμο μας, αλλά και για το επίπεδο συνεργασίας και εξυπηρέτησης των πολιτών μας. 

Τελευταία παραδοχή: Χωρίς την ενεργό στήριξη εκ μέρους των Αυτοδιοικητικών Μονάδων, κάθε προσπάθεια εκσυγχρονισμού, κάθε απόπειρα βελτίωσης της διοικητικής μηχανής, είναι καταδικασμένη να περιοριστεί σε μικρές νίκες, σε φτωχά αποτελέσματα. Κάθε ιδέα, κάθε σχεδιασμός, κάθε φιλοδοξία θα πέφτουν στο κενό, όσο οι Αυτοδιοικητικοί Άρχοντες δεν υιοθετούν σαν προσωπικά τους στοιχήματα αυτές τις ιδέες και τους σχεδιασμούς. 

Κυρίες και Κύριοι Δήμαρχοι, 

Θέλουμε τη βοήθειά σας. Απευθύνομαι σε κάθε Δήμαρχο χωριστά και στο συλλογικό σας όργανο για να ζητήσω το ενδιαφέρον και τη βοήθειά σας ώστε οι προσπάθειές μας να΄ναι πιο αποτελεσματικές, πιο καλά συντονισμένες, να παράγουν γρηγορότερα τις συνέπειές τους. Θέλω να΄μαι ειλικρινής και χρήσιμος γι΄αυτό θα σας εξομολογηθώ την λύπη μου όταν διαπιστώνω το μικρό ενδιαφέρον και ανταπόκριση σε προσπάθειές μας με στόχο την αντιμετώπιση της γραφειοκρατίας και συνεπώς, και την βελτίωση των σχέσεων πολίτη και Πολιτείας.

Όλοι, αυτόν τον πολίτη υπηρετούμε από διαφορετικές θέσεις και μόνο άμιλλα πρέπει να παρατηρείται επ΄αυτού. Αντιθέτως, νιώθουμε σε αρκετές περιπτώσεις, ότι περίπου πιέζουμε, γινόμαστε φορτικοί και «ενοχλητικοί» όταν αναγκαζόμαστε να επανέλθουμε και δύο και τρεις φορές ακόμα για να λάβουμε απαντήσεις, σε θέματα καίριας σημασίας για τη βελτίωση της δημόσιας διοίκησης. Επιτρέψτε μου να γίνω πιο συγκεκριμένος:

1ον Ζητούμε απ΄όλους σας τη θερμή στήριξη του μέτρου της Αυτεπάγγελτης Αναζήτησης Βεβαιώσεων και Πιστοποιητικών. Οι συμπολίτες μας πρέπει να μάθουν ότι 211 πιστοποιητικά, τα περισσότερα αναζητούμενα στην καθημερινότητά τους μπορούν να διακινηθούν μεταξύ των υπηρεσιών. Απ΄αυτά δε, τα 28 αυτεπαγγέλτως, με μόνη τη διαπίστωση του ελλείμματός τους. Χωρίς να ερωτηθεί, χωρίς να χρειάζεται, η συναίνεση του πολίτη. Πρέπει να θεωρείται πλήρης ένας φάκελος που υποβάλλεται ακόμη και αν λείπει ένα από αυτά τα πιστοποιητικά γιατί είναι δική μας δουλειά να το αναζητήσουμε. Ό,τι ανήκει πιστοποιημένα σ΄αυτή τη λίστα των αναζητούμενων εγγράφων πρέπει να διακινείται εσωτερικώς. Ένα αυτό το σύστημα παρουσιάζει αδυναμίες, πρέπει να τις εντοπίσουμε και να τις αντιμετωπίσουμε. Αυτό όμως, προϋποθέτει συνεννόηση, συνεργασία και άμεση ανταπόκριση στις δικές μας εκκλήσεις. Δεν τιμά κανέναν μας, όταν χρειαζόμαστε σχεδόν έναν χρόνο οχλήσεων και σιωπηρών παρατάσεων για να συλλέξουμε τις απαραίτητες για τον κεντρικό σχεδιασμό πληροφορίες. Πρέπει να έρθουμε πιο κοντά. Μπορούμε να΄μαστε πιο αποτελεσματικοί. Προσωπικά πιστεύω ότι μπορείτε να τεθείτε στην κεφαλή αυτής της προσπάθειας και να συμβάλλετε με τον πιο αποφασιστικό τρόπο στην αλλαγή του τοπίου. 

2ον Ζητούμε απ΄την Τοπική Αυτοδιοίκηση να εφαρμόσει τις οδηγίες για μείωση των υπογραφών κατά την έκδοση των διοικητικών πράξεων. Έχουν εκδοθεί σχετικές οδηγίες με Εγκυκλίους μας και οφείλω να παραδεχθώ ότι απ΄τα στοιχεία που τηρούν οι υπηρεσίες μας δεν υπάρχουν αποτελέσματα. Και βέβαια, το πεδίο της Τοπικής Αυτοδιοίκησης δεν είναι η εξαίρεση. Αυτός είναι δυστυχώς ο κανόνας. Όμως, θα συμφωνήσετε μαζί μου ότι καθένας μας πρέπει να αναλάβει τις δικές του ευθύνες και να καταβληθούν οι απαραίτητες προσπάθειες για τη βελτίωση της εικόνας. Μπορεί βέβαια να υπάρχουν ενστάσεις, επιφυλάξεις επ΄αυτού του μέτρου. Πρέπει να τις γνωρίσουμε για να τις μελετήσουμε, για να τις αντιμετωπίσουμε. 

3ον Οφείλουμε όλοι μας να συνεχίσουμε με μεγαλύτερη ένταση, να ολοκληρώσουμε τις υποδομές για την προσβασιμότητα των εγκαταστάσεων των ΟΤΑ στα Άτομα με Αναπηρίες. Οι δειγματοληπτικοί έλεγχοι του ΣΕΕΔΔ, κατέδειξαν την  απόσταση που πρέπει να καλυφθεί. Περιορίζομαι εδώ να θυμίσω, προβλέπεται και επιβάλλεται η μεταξύ μας επικοινωνία στο τέλος κάθε χρόνου με τον απολογισμό του έργου και τον προγραμματισμό των έργων της επόμενης χρονιάς. 

4ον Μπορούμε να βελτιώσουμε ακόμη περισσότερο τη λειτουργία και την απόδοση των ΚΕΠ. Σήμερα, το 95% των πολιτών, δηλώνουν ευχαριστημένοι από τη λειτουργία τους και την απόδοσή τους. Έχουμε πιάσει το μάξιμουμ. Για καμιά άλλη υπηρεσία δεν καταγράφεται τέτοιος βαθμός ικανοποίησης. Εδώ προκύπτει η ευθύνη μας να διαφυλάξουμε τον θεσμό, να εγγυηθούμε την αξιοπιστία του διασφαλίζονται τις ιδανικές, τις προβλεπόμενες στο κάτω κάτω από το πλαίσιο λειτουργίας τους συνθήκες. Πρέπει όλοι να κατανοήσουμε ότι απασχόληση των υπαλλήλων ΚΕΠ σε αλλότρια καθήκοντα δεν προβλέπεται. Οφείλουμε να τοποθετήσουμε υπαλλήλους των ΟΤΑ ως προϊσταμένους στα ΚΕΠ. Χρειάζεται καλύτερη κατανόηση και εφαρμογή του Κώδικα Διοικητικής Διαδικασίας. 

Κυρίες και Κύριοι Δήμαρχοι,

Είμαι αισιόδοξος, θα΄λεγα και βέβαιος ότι σε λίγα χρόνια το περιβάλλον λειτουργίας της Τοπικής Αυτοδιοίκησης και εξυπηρέτησης του πολίτη αν δεν είναι ιδανικό, σίγουρα θα είναι υψηλής ποιότητας και αξιοπιστίας. Η αισιοδοξία αυτή απορρέει απ΄τη γνώση του σχεδιασμού ενόψει της νέας, της Δ΄Προγραμματικής Περιόδου 2007-2013. Και δεν αναφέρομαι γενικά, στην ευκαιρία για την Περιφέρεια στην οποία κατευθύνεται το 80+% των πόρων απ΄το Εθνικό Στρατηγικό Πλαίσιο Αναφοράς. Αναφέρομαι ειδικότερα, στο Επιχειρησιακό μας Πρόγραμμα για τη Διοικητική Μεταρρύθμιση 2007-2013, προϋπολογισμού 631 εκατομμυρίων ευρώ. Διευκρινίζω, ότι για πρώτη φορά στις τρεις δεκαετίες που η χώρα μας είναι μέλος της Ευρωπαϊκής Ένωσης, το Υπουργείο Εσωτερικών έχει δικό του πρόγραμμα μετά απ΄τις κοπιώδεις προσπάθειες και την προσωπική συμβολή του Υπουργού κ. Παυλόπουλου. 

Έτσι, μπορούμε να σχεδιάσουμε και να υλοποιήσουμε τις πολιτικές μας παρεμβάσεις για τον εξορθολογισμό των υφιστάμενων διοικητικών δομών, την αντιμετώπιση της γραφειοκρατίας, την απλούστευση και επιτάχυνση των διοικητικών δομών και την αναδιοργάνωση των υπηρεσιών του Δημοσίου Τομέα, της Περιφερειακής και Τοπικής Αυτοδιοίκησης. 

Έτσι: 

Α) Θα ενισχυθεί ο ρόλος των ΟΤΑ στην πρόληψη και αντιμετώπιση φυσικών καταστροφών

Β) Θα ενισχυθεί η διαφάνεια και η διοικητική λογοδοσία.

Γ) Θα αναβαθμιστούν οι δεξιότητες των υπαλλήλων των ΟΤΑ

Δ) Θα προωθηθεί η Ηλεκτρονική Διακυβέρνηση.

Κυρίες και Κύριοι Δήμαρχοι, 

Μιλώντας για Ηλεκτρονική Διακυβέρνηση, επιτρέψτε μου να επαναλάβω αυτό που τόνισε στη χθεσινή του ομιλία ο κ. Υπουργός. Η Ηλεκτρονική Διακυβέρνηση, τον Μάρτιο του 2004 ήταν απλώς μια επιγραφή στην πόρτα του Υπουργείου Εσωτερικών και αυτό εξηγεί πολλά. Στα τέσσερα αυτά χρόνια καλύψαμε απίστευτα μεγάλη διαδρομή. Γνωρίζοντας αυτό που έρχεται, αυτό που ετοιμάζουμε να έρθει να επόμενα χρόνια, με την αξιοσημείωτη εργασία της Κοινωνίας της Πληροφορίας της οποίας και εποπτεύω, μπορούμε να είμαστε βάσιμα αισιόδοξοι για την ποιότητα και την αποτελεσματικότητα των υπηρεσιών των ΟΤΑ. 
Αξιοποιώντας την τεχνολογία, ανταποκρινόμαστε στις απαιτήσεις της Ψηφιακής Εποχής. Δημιουργούμε, με την υλοποίηση έργων πληροφορικής, ένα διαλειτουργικό περιβάλλον που θα απλοποιήσει τη ζωή του πολίτη, τη λειτουργία της επιχείρησης. Μόνο ενδεικτικά αναφέρω τις Δημοτικές Διαδικτυακές Πύλες, σε 470 Δήμους κάτω των 20.000 κατοίκων, το Εθνικό Δημοτολόγιο, το Ενιαίο Διαδικτυακό Περιβάλλον των ΟΤΑ, τα Δημόσια Κέντρα Πληροφόρησης σε 29 Δημοτικές Βιβλιοθήκες, την Ηλεκτρονική Πολεοδομία, το Ειδικό Ληξιαρχείο Αθηνών, το ΣΥΖΕΥΞΙΣ, το μεγαλύτερο έργο Τηλεπικοινωνιακής Υποδομής στο Δημόσιο. 

Σύντομα δε, θα τεθεί στη διάθεση των πολιτών και των ΟΤΑ η Εθνική Πύλη Ηλεκτρονικής Διακυβέρνησης, ο ΕΡΜΗΣ.    
Κυρίες και Κύριοι Δήμαρχοι, 

Η πρόκληση του Ψηφιακού Δήμου είναι εδώ. Καλούμαστε να περάσουμε απ΄την εποχή του γραφειοκρατικού Δήμου στην εποχή του Ψηφιακού.

Τα e-Trikala, είναι μια εμπειρία και ένα παράδειγμα. Αποδεικνύουν τι μπορεί να γίνει, αρκεί να συνειδητοποιήσουμε τις πραγματικές δυνατότητες που προσφέρουν οι νέες +-τεχνολογίες για την βελτίωση της καθημερινής λειτουργίας των Δήμων. 

Χρειάζεται η στοργή, το ενδιαφέρον, η προσωπική εμπλοκή, η πίεση του Δημάρχου. Ακόμη και όταν δεν είναι ειδικός. Μπορεί ν΄απευθυνθεί στη νέα γενιά, να την καλέσει να στηρίξει την προσπάθεια. Το έργο των Δημοτικών Διαδικτυακών Πυλών είναι μια καλή ευκαιρία να δοκιμάσουμε την όρεξη, τον ενθουσιασμό μας, να κατανοήσουμε αυτή τη νέα εποχή. 

Κυρίες και Κύριοι,

Θα κλείσω με αυτό που θεωρώ ίσως ως τη μεγαλύτερη πρόκληση σ΄αυτή τη νέα εποχή. Πρόκληση και στοίχημα για όλους μας. Όλοι, είμαι σίγουρος, θέλουμε το καλύτερο δυνατό για τις υπηρεσίες μας. Θεωρώ αυτονόητη κάθε προσπάθεια για βελτίωσή μας. Αυτή η προσπάθειά μας όμως δεν μπορεί αν κρίνεται με τους παραδοσιακούς τρόπους ή ρυθμούς. Έχουμε σήμερα στη διάθεσή μας σύγχρονα εργαλεία που ενσωματώνουν αρχές, εμπειρίες και διαδικασίες πολύτιμες ώστε ακόμη και αν δεν είναι μάνατζερ αυτός που διοικεί το Δήμο του, να τα καταφέρει, να ανταποκριθεί στις υψηλές απαιτήσεις των σύγχρονων υπηρεσιών, των δημοτών του. 
Μιλώ για το Κοινό Πλαίσιο Αξιολόγησης, καρπό της συνεργασίας των Υπουργείων για τη Δημόσια Διοίκηση την Ευρωπαϊκή Ένωση. Μιλώ για την μέτρηση της Αποτελεσματικότητας, της Ποιότητας και της Αποδοτικότητας των υπηρεσιών. Τον υπολογισμό και την εκτίμηση του οφέλους και του κόστους, των υπηρεσιών προς τους πολίτες, προς τους δημότες. Ποια είναι η κατάσταση σήμερα, τέσσερα χρόνια μετά την ψήφιση του νόμου 3230/2004 στον οποίο αναφέρεται ρητά ότι το σύστημα διοίκησης μέσω στόχων, αφορά και τους ΟΤΑ α΄και β΄βαθμού; Δυστυχώς, δεν το ξέρουμε.  Δεν προκύπτει απ΄τα στοιχεία μας εφαρμογή στοχοθεσίας σε Δήμο σε όλη τη χώρα. Βεβαίως μπορεί οι Δήμοι, κάποιοι Δήμοι να το εφαρμόζουν. Όμως εμείς δεν το ξέρουμε καθώς δεν έχουμε λάβει έκθεση απολογισμού από κανένα Δήμο, ούτε το 2004, ούτε το 2005, ούτε το 2006, ούτε το 2007. Βεβαίως, δεν είναι υποχρεωτική η αποστολή στοιχείων σε μας. 
Τον Ιούλιο του 2008, απευθυνθήκαμε στην ΚΕΔΚΕ προκειμένου να καθορίσουμε μετά από γνώμη της τους ΟΤΑ εκείνους στους οποίους θα εφαρμοστούν οι σχετικές διατάξεις για τους Δείκτες Μέτρησης Αποτελεσματικότητας και Αποδοτικότητας. Δείκτες δηλαδή που αφορούν την απλούστευση διοικητικών διαδικασιών και τη Μέτρηση ικανοποίησης των πολιτών. 
Η ΚΕΔΚΕ μας απάντησε τον περασμένο μήνα θετικά, και θέλω να σας διαβεβαιώσω ότι θα προχωρήσουμε πια με μεγαλύτερη ταχύτητα σε κάθε απαραίτητη συνεργασία για ν΄ανταποκριθούμε σ΄αυτή τη μοναδική πρόκληση. Τέλος, πρέπει να σημειώσω, ότι απ΄τον Ιανουάριο του 2008, μόλις 15 Δήμοι έχουν εφαρμόσει το Κοινό Πλαίσιο Αξιολόγησης. Πιστεύω όμως, ότι ο αριθμός αυτός μπορεί να αυξηθεί και μάλιστα άμεσα.

Κυρίες και Κύριοι Δήμαρχοι, πάρτε το πάνω σας. Κάντε το στοίχημά σας. Είμαι γνώστης της Ελληνικής Περιφέρειας. Δεν είμαι αιθεροβάμων. Γνωρίζω τις συνθήκες δουλειάς των μικρών περιφερειακών Δήμων. Με κατανόηση μπορούμε να στηρίξουμε κάθε φιλότιμη προσπάθεια. Ζητούμε όμως απ΄τους μεγαλύτερους Δήμους, μεγαλύτερη συμμετοχή. Μη διστάσετε, μη φοβηθείτε να εκτεθείτε, να αξιολογηθείτε, να μετρηθείτε και να κριθείτε. Αυτή η απόφασή σας θα είναι το καλύτερο επιχείρημά σας όταν καλείστε τόσο απ΄τους υπαλλήλους σας όσο και απ΄τους δημότες σας να τους απαντήσετε εάν έχετε εργαστεί για τη βελτίωση των υπηρεσιών, εάν επενδύεται στην βελτίωση των υπηρεσιών. 

Εμείς στο Υπουργείο Εσωτερικών, είμαστε στη διάθεσή σας. Επιπροσθέτως, καθιερώσαμε απ΄το Δεκέμβρη του 2007, τα Εθνικά Βραβεία Ποιότητας Δημοσίων Υπηρεσιών και ήδη προκηρύξαμε το Δεύτερο Εθνικό Βραβείο Ποιότητας Δημοσίων Υπηρεσιών, ΝΠΔΔ και ΟΤΑ α΄και β΄βαθμού, ως ελάχιστο κίνητρο συμμετοχής σε μια προσπάθεια αυτοαξιολόγησή σας.

Η συμμετοχή σας είναι πολύ μικρή. Σας προσκαλώ να συμμετέχετε έστω και εάν κινδυνεύετε να απορριφθείτε, έστω και εάν περιοριστείτε στη συμμετοχή, έστω και εάν δεν είστε σίγουροι ότι θα κερδίσετε κάποιο βραβείο. Θα μείνει η προσπάθεια, η διαδικασία που θα σας επιτρέψει να βρείτε τα μειονεκτήματά σας, τις αδυναμίες πάνω στις οποίες θα εργαστείτε την επόμενη χρονιά.

Αυτή είναι η πολύτιμη παρακαταθήκη και γι΄αυτό σας καλώ ακόμη μια φορά να κάνετε το βήμα. Κάθε χρόνο βραβεύονται οι καλύτερες επιχειρήσεις, οι καλύτεροι επιχειρηματίες, η αγορά κάνει τη δουλειά της και εμείς οι πολιτικοί είμαστε παρόντες σε λαμπρές εκδηλώσεις. 

Επειδή είμαι σίγουρος ότι όλοι εδώ μέσα αποδίδουμε την πρέπουσα αξία στην ανάγκη λειτουργίας του Δημόσιου Τομέα, στην πολύτιμη, αναντίρρητα, συμβολή του στην καθημερινότητα και στην προοπτική των συμπολιτών μας, σας καλώ να κάνουμε, με τη δική σας συμβολή, τα Εθνικά Βραβεία Ποιότητας Δημοσίων Υπηρεσιών, το εφαλτήριο γι΄αυτό το άλλο πρόσωπο που αναζητά ο πολίτης απ΄τη διοικητική μηχανή.

Σας καλώ να στηρίξετε και να προωθήσετε προσπάθειες, αλλαγές, μεταρρυθμίσεις ώστε με την κοινή μας δράση, το όφελος για την κοινωνία να΄ναι τελικά πολλαπλάσιο του αρχικού σχεδιασμού μας.

Ευχαριστώ.          

